Aalborg Kommune betalte for borgmesterens og kones rejse til Solvang i Californien.

I 2011 rejste Aalborg Kommunes borgmester Henning G. Jensen til Solvang i Californien. Solvang er en af Aalborgs vensskabsbyer og havde inviteret borgmesteren i anledning af byens hundredeårs jubilæum. Men det var Aalborg Kommune og dermed kommunens borgere, der måtte betale for rejsen, der ikke blot inkluderede borgmesteren, men også hans kone Birgit Jensen samt Kristian Schnoor og dennes kone. Det fortæller Radio24syv tirsdag. Radiostationen har fået indblik i kommunens rejseoversigter og fortæller også, at det konservative byrådsmedlem Vibeke Gamst har været til jazzfestival i Antibes, Frankrig med sin mand. Turen havde intet fagligt indhold, men var fuldt ud betalt af skattekroner. Borgmesterkandidat for Venstre Tina French opfordrer ifølge Radio 24syv borgmesteren til at betale turen fra 2011 tilbage til kommunekassen, men hovedpersonen selv ser ikke noget odiøst i at ægtefæller kommer med på borgernes regning. - Vi var inviteret af vores venskabsby, som havde hundredeårs jubilæum, og i Aalborg har vi den kutyme, at når vi bliver inviteret, så må vi selvfølgelig tage vores koner med, siger borgmesteren til Radio24syv. Følg og deltag i debatten på vores facebookside Enhedslistens spidskandidat i Aalborg Per Clausen mener dog ikke, det er så naturligt som Henning G. Jensen siger. Han kalder det spild af penge. - Det er under alle omstændigheder uacceptabelt, at man tager sin ægtefælle med på kommunens regning. Det må man selv betale for, siger Per Clausen til Radio24syv. - Det kommer til at ligne offentligt betalte ferierejser. Det ligner frådseri og pamperi, fortsætter han til radiostationen. Radio24syv har blandt andre været i kontakt med Aarhus og Esbjerg kommunen og spurgt dem, om det er kutyme hos dem at betale for politikernes ægtefæller på sådanne rejser. Her fik radiostationen et klart nej tilbage. Det kunne de ikke finde på at gøre.